Hele torsdag har Nordjyllands Politi med helikopter og hundepatruljer ledt efter den 52-årige Peter Christensen Støvring, der ikke er set, siden han tirsdag klokken 10.30 forlod Lægehuset på Birkevej i Terndrup. Han efterlod sin bil på parkeringspladsen. Hundeleder ved Nordjyllands Politi, Henrik Jensen, oplyser, at eftersøgningen vil fortsætte torsdag aften, og derefter vil man diskutere, hvilke videre muligheder, der findes. Henrik Jensen opfordrer til, at folk, der bor i området omkring Terndrup, ser efter i deres garager og udhuse, i tilfælde af, at Peter Christensen Støvring skulle befinde sig der. Han beskrives som almindelig af bygning, omkring 180 centimeter høj og med kort, gråt hår. Han var iført iført sorte bukser, en grå trøje og en beige jakke. Har man set manden, kan Nordjyllands Politi kontaktes på telefon 114.
Politiet beder borgere i Terndrupområdet holde øje med den forsvundne Peter Christensen Støvring. Opdateret kl. 18.